
Ciprian Mitoceanu ar fi putut fi veterinar, ofiţer de poliţie, gardian la penitenciar, jurnalist sau şofer de camion (şi alte câteva mărunţişuri, după cum declară). A ales să devină profesor deoarece „a deschide o minte este mai important decât orice altceva”.

În paralel cu activitatea didactică, lui Ciprian Mitoceanu îi place să scrie horror, SF, fantasy şi thriller, fiind considerat de mulţi critici internaționali drept „un autor înzestrat cu mult talent, descris deseori ca versiunea de Stephen King a României.”

S-a născut la 19 martie, 1976 la Suceava, un oraş încărcat de istorie şi semnificaţii din nordul Moldovei, România, unde a urmat şi cursurile Universităţii Ştefan cel Mare, specializarea Istorie – Geografie.

A debutat în anul 2007 cu romanul „Colţii” (Ed. Tritonic), un thriller tulburător inspirat din fapte reale petrecute în România. De asemenea, a publicat numeroase proze scurte în majoritatea revistelor de SF şi este prezent în numeroase antologii de gen alături de scriitori ca George R. R. Martin, Norman Spinrad, sau Amdi Silvestri

– Cerule, parcă e sfârşitul lumii, hohoti Cornescu.

Încercă să facă un pas, dar vântul îngheţat îl dezechilibră, cât pe ce să-l doboare.

– Încearcă şi tu să păşeşti prin locuri mai ferite, urlă Urmuz, fără să-i pese dacă este auzit sau nu. Te ia vântul pe sus, frate!

Cornescu mârâi. Sau poate că strigase ceva, dar fiind cu spatele, nimeni nu auzi ce anume. Vântul îi fură cuvintele şi i le duse aiurea, în pădure.

– Să încercăm..., începu timid Prodan, însă realiză pe dată că nu-l ascultă nimeni. Nici nu era de mirare; în jurul lor se dezlănţuise urgia. Vântul spulbera zăpada, transformând miliardele de cristale de gheaţă în tot atâtea proiectile ascuţite.

– O să murim aici, mugi Urmuz, săltându-şi puşca pe umăr. Omul muntelui, nu?

Cuvintele, rostite pe un ton sarcastic pe care nici furtuna nu reuşea să-l îndulcească, îi erau adresate lui Prodan. Acesta lăsă ochii în jos, încercând mai degrabă să şi-i ferească de vânt decât pentru că s-ar fi simţit responsabil.

– Omul muntelui, repetă Urmuz. De unde ai mai scos-o şi pe asta? Eşti un prost, nu omul muntelui. Un prostoi mototol, asta eşti!

Furios, încercă să se deplaseze către tânăr, care realiză că, pentru moment, cea mai mare primejdie nu era furtuna de zăpadă, ci unul dintre tovarăşii cu care se hotărâse să înfrunte muntele. Se retrase; numai de îmbrânceli nu avea nevoie. Iar Urmuz nu părea dispus să se limiteze doar la cuvinte.

– Trebuia să fi rămas la cabană.

Prodan înghiţi cu greu. De fapt, el era cel care insistase, în prima etapă, pentru înnoptat la cabană. Şi cabanierul îl susţinuse, dar parcă te puteai baza pe unul ca el? Urmuz şi Cornescu deciseseră că nu e cazul să-l asculte; nu puteai pune mare preţ pe avertismentele unuia interesat doar de paralele. Şi, dacă ei aveau bani, nu trebuiau să-i lase încrezutului roşcat şi cu accent unguresc. Chiar îi luase de proşti?

Acum erau în mijlocul celei mai groaznice furtuni de zăpadă din câte s-au pomenit în lume, la fel de lipsiţi de apărare ca un prunc de două zile.

– Bă, tună vocea lui Cornescu. Voi aveţi de gând să vă bateţi?

Prodan deschise gura să protesteze, să spună că el n-are de gând să bată pe nimeni; cel recalcitrant era Urmuz, însă un jet de praf de zăpadă îi zădărnici tentativa.

– ... să-i iau gâtu’... se auzi o frântură din ameninţarea lui Urmuz.

– Să ne adăpostim, propuse Cornescu, împingându-i către un molid imens, ale cărui crengi se zbăteau nebuneşte sub biciul vântului turbat. La baza trunchiului uriaş stratul de zăpadă era subţire, vântul formase un fel de gaură acoperită de crengile lăsate. O adevărată vizuină.

Prodan se supuse, dorindu-şi să se afle oriunde în altă parte. De fapt, nici măcar nu ştia unde se află. Chiar nu ştia.

Urmuz îl îmbrânci şi se strecură lângă trunchiul îngheţat. Cornescu îşi făcu şi el loc, dând din coate.

La adăpostul molidului, furia vântului părea domolească. Însă numai pentru puţin timp; urgia îi învălui, acoperindu-i cu un strat subţire de gheaţă.

– Nu se poate, cârâi Cornescu, asemenea unei ciori. Chiar nu se poate.

– Da, exact, izbucni Urmuz, cu forţe proaste. Omul muntelui spuneai...

Furios, încercă să-i tragă un ghiont lui Prodan, însă era prea extenuat pentru ca lovitura să fie periculoasă. Prodan mai degrabă intui decât simţi lovitura din umăr.

– Am spus că mă pot descurca, se tângui Prodan. Şi chiar mă puteam descurca doar cu harta şi indicatoarele, dar pe furtuna asta...

Pe furtuna asta nu s-ar fi descurcat nici măcar unul pe care mă-sa l-a născut pe o stâncă moşită de ursoaice şi alăptat de capre negre.

– Ai semnal? se interesă Cornescu, ceva mai raţional. Rahatul meu îmi spune că sunt în afara reţelei. Dacă pun vreodată mâna pe unul din ăia care se laudă cu cea mai bună acoperire naţională...

– Să suni la 112 nu ai nevoie de semnal în reţea, încercă Prodan să se arate util. Te preia automat orice reţea.

– Ai făcut ochi? îl repezi Urmuz. Omul muntelui... Îmi vine să te bat să nu te mai ridici de jos, idiotule! Vezi ce-i afară? O să ne rămână oasele pe aici. Şi asta numai din cauza ta.

– La naiba, scuipă Cornescu, aruncând telefonul. Nicio reţea disponibilă. Încercaţi voi, poate aveţi mai mult noroc.

Bombănind fără contenire, Urmuz îşi scoase telefonul.

– Mi-a murit bateria.

– Ghinion...

– Ghinion?! Să vezi ce ghinion îi dau eu lu’ ăsta. De ce ne-am luat după capul prostului? Ai tărâţe în cap sau ce?

Prodan strânse din buze. N-ar fi trebuit să-i permită lui Urmuz să-i vorbească aşa. Ce dacă era inginer? Ce dacă era cel mai şmecher inginer silvic din judeţ, ditamai şeful de ocol? Nu avea dreptul să-l umilească, mai ales că el personal nici măcar nu insistase să coboare de la cabană. Îl întrebaseră dacă nu coboară şi el în vale şi, având în vedere că îi cunoştea şi în ziua precedentă urcaseră împreună la cabană, iar prin buzunare îi sufla vântul... Să-ţi prelungeşti şederea la cabană însemna să-ţi permită buzunarele o asemenea extravaganţă. În ale lui, în momentul de faţă, sufla vântul la modul cel mai propriu. Dacă ar fi fost singur, ar fi rămas la cabană, chiar aşa lefter cum era. Dar se bazase pe tovărăşia nemernicilor.

– Ce-i de făcut? întrebă Cornescu, masându-şi faţa. Mamă, e frig de mor!

– În primul rând, să-l omor pe ăsta, urlă Urmuz, pocnindu-l pe Prodan.

De data aceasta lovitura fu atât de zdravănă încât îl aruncă din adăpostul improvizat. Strângând din dinţi să nu plângă de durere, furie şi spaimă, tânărul reveni lângă trunchi, ca un câine bătut ce nu se îndură să se îndepărteze de stăpânul ticăloşit.

– Bă, lasă-l în pace, îl auzi pe Cornescu printre urlete vântului.

Mamă cum mai urla vântul... Pe o mie de voci, una mai fioroasă decât alta. Ca şi cum porţile Iadului s-ar fi deschis şi ar fi lăsat pe nefericiţii de acolo să-şi tânguie durerea, laolaltă cu demonii.

– Vezi poate te pocnesc şi pe tine, ameninţă silvicultorul.

– Încearcă numai, îl provocă Cornescu. Şi-o să...

– Nu credeţi că ar fi mai bine să... încercă timid Prodan să le atragă atenţia asupra priorităţilor imediate.

Urmuz îi aruncă o privire asasină. Ca şef de ocol, după de treizeci de ani petrecuţi pe funcţie, nu avea obiceiul de a primi sugestii. El era cel care dădea ordinele şi primea „atenţiile”.

– Mai deschide tu botu’ şi...

– Mai termină, îi ceru Cornescu. Ce facem? Îngheţăm aici?

Urmuz îşi înghiţi înjurăturile. Tare mult i-ar fi plăcut să-şi verse năduful pe cei doi, poate ceva mai mult pe Prodan, deşi şi Cornescu merita pocit din plin. Nu din cauza lui urcaseră la cabană? Că-l interesa să facă rost de nu ştiu ce trofeu de capră neagră.

Până la urmă, nu se încheiase nicio afacere. Unguru’ ceruse pe trofeu –  impresionant, e drept, dar nu cel mai impresionant –  o adevărată avere. Şi nu voise să lase un sfanţ, împuţitul naibii. Nu... Nu-l dau decât cu preţul meu. Ori cât vreau eu, ori căutaţi în altă parte. Cornescu şi trofeele lui blestemate! Nu le colecţiona pentru el, dar cunoştea o mulţime de fraieri dispuşi s-o vândă şi pe mă-sa pentru o pereche de coarne de cerb sau pe o căpăţână de urs bine prelucrată. Făcea bani buni, porcul, şi la unele dintre afaceri dăduse mai mult decât o mână de ajutor. Mda, o mână spală pe alta şi la sfârşit amândouă strâng mălaiul. Nu merita să se

